Timbroù Gwernenez

Krouet e voe ar servijoù postel kentañ e 1794 dre hanterouriezh kabitened al listri-mor a rae ar veaj ingal etre an Inizi angl-ha-norman hag aodoù ar Rouantelezh-Unanet. Ar c'houst a oa 3 pence (skrivet d. = berradur diner) dre ret evit kas ul lizher.

Ar boestoù-post kentañ a voe degaset en Inizi evel un taol-arnod e 1852, evit ma voe dastumet al lizherennoù gant ar Royal Mail. E Gwernenez emañ ar boestoù-post koshañ implijet e Breizh-Veur. Livet int e glas, tra m’eo ruz boestoù Breizh-Veur. 

Ar c'hentañ timbroù-post moullet evit bezañ implijet e Gwernenez a voe embannet e-pad aloubadeg an enezenn en Eil Brezel-bed gant ar velestradurezh alaman. Skoed-ardamez pep enezenn an enezeg e oa danvez an tri zimbr embannet e liv gwer (1/2 d.), ruz (1 d.) ha glas teñval (2 ½ d) e 1941 hag adembannet div anezho e 1942.

Er bloavezhioù 1950 e teuas er-maez timbroù-boutin saoz « rannvroel », da lavaret eo e voe ouzhpennet, e-kichen poltred ar rouanez Elesbed II (Tres Wilding), arouez ar broadoù hag ar rannvroioù dindan aotrouniezh kurunenn ar Rouantelezh-Unanet : an aerouant (Kembre), an askol (Skos), an Teir Esker (Manav)…

Eus ar bloaz 1958 da 1966 e voe embannet seizh timbr (ruz, mouk, gell-olivez ha glas) gant ur fleurenn lili, arouez Gwernenez, ha kurunenn Gwilherm II (dug Normandi). Gallout a rafe an timbroù-se bezañ implijet dre ar Rouantelezh-Unanet a-bezh.

Krouet e voe Guernsey Post d’ar 1añ a viz Here 1969, ha lakaet er-maez timbroù gant ar meneg GUERNSEY BAILIWICK gant tresadenn a bep seurt (skoedoù-ardamez an inizi, kastell, porzh-mor…). Implijet e vezent e beliezh Gwernenez a-bezh, enni enezennoù Aldernez, Sark, Haerme, Jétho, Brecqhou.

Adalek 1983 e krogas Gwernenez da embann timbroù dindan anv Alderney (Aldernez).

E 1998 e voe embannet timbroù-post hep tlvoud-gwerz warno , gant an termenoù Local (= Lec'hel) ha UK(Rouantelezh-Unanet) evit diforc'hañ ar prizioù. E 2010 e teuas er-maez timbroù gant "EUR" (Europa) ha "ROW" (Rest of the World = Peurrest ar Bed). E 2012 e oa bet astennet ar rummad-se gant "UK Letter", “GY letter” (Guernsey), “INT letter” (Etrebroadel).

An danvezioù a vez pledet gant an timbroù a denn da istor ha da vuhez an enezenn alies : tourioù-tan, gweledvaoù, fleurennoù, savadurioù ragistorel, givri ar vro, laboused... Stank eo ivez an timbroù a ra enor d'an tiegezh Windsor (eured, deiz-ha-bloaz, donedigezh ar rouanez war an enezenn...)

 Liamm diavaez
 Postoù Gwernenez

 Pennadoù kar 
Timbroù Jerzenez
Timbroù Aldernez
Timbroù ar Rouantelezh-Unanet

Gwernenez, Timbroù
Rummad:Gwernenez